कोटा. आरकेपुरम क्षेत्र के बीएसएनएल चौराहे के पास डिवाइडर पर पौधों की छंटाई करवा रहे ठेकेदार विजय गुप्ता के साथ दो मोटरसाइकिलों पर सवार होकर आए लोगों ने मारपीट कर दी। उसे निजी अस्पताल में भर्ती करवाया गया है। उसने पार्षद राखी गौतम के पति विद्याशंकर गौतम व उसके साथियों के खिलाफ मारपीट की रिपोर्ट दी है। गौतम का कहना है कि मेरा इस मारपीट से कोई लेना देना नहीं है, उस समय मैं घर पर था।
गुप्ता के अनुसार उनके पास आरकेपुरम क्षेत्र में डिवाइडर पर लगे पौधों के रखरखाव का ठेका है। इसके अलावा इस क्षेत्र में विकास कार्य करवाने के लिए उन्हें यूआईटी से 66 लाख तथा 59 लाख के दो ठेके और मिले हैं। जिस समय वे यह निविदाएं भर रहे थे तो उनके पास जितेन्द्र सिंह चौहान का धमकी भरा फोन आया था, इसमें कहा गया था कि वह निविदा नहीं भरे नहीं तो उसे इस क्षेत्र में काम नहीं करने दिया जाएगा। इसके बावजूद उन्होंने निविदा भरी। वे सोमवार को सुबह बीएसएनएल चौराहे के पास पौधों की छंटाई करवा रहे थे, तभी दो मोटरसाइकिल पर पांच-छह जने आए जिसमें विद्याशंकर गौतम भी शामिल था।
आते ही उन्होंने हॉकियों व डंडों से मारपीट शुरू कर दी। इससे उनके हाथ, पीठ, कंधे व पैर में चोट आई है। आरके पुरम थाने के प्रभारी शौकत खान ने बताया कि यह मारपीट का मामला है। पार्षद पति सहित पांच जनों के खिलाफ रिपोर्ट दी गई है। उधर, विद्याशंकर गौतम ने बताया कि उनके परिवार में शादी है, जिसमें वह व्यस्त हैं। उन्हें तो पता ही नहीं गुप्ता के साथ किसने मारपीट की। बेवजह उनका नाम लिखाया गया है। इस बारे में उन्होंने सीआई को भी बता दिया है। गुप्ता से भी वे मिलकर बात करेंगे।
पूर्व में भी हो चुका है विवाद
यूआईटी की ओर से काम नहीं करने देने को लेकर पूर्व में भी यूआईटी में एक ठेकेदार के साथ कुछ लोगों ने मारपीट कर दी थी। इसमें गणेश पार्क में काम करने का ठेका था, जिसकी निविदाएं भरी जा रही थी। ठेकेदार को निविदा भरने से रोकने के लिए यूआईटी परिसर में ही मारपीट हुई थी। जिसमें भी एक पार्षद के समर्थकों का नाम आया था।
hin_Deva hin_Deva hin_Deva hin_Deva hin_Deva